《书姜白石昔游诗后》
宋代·韩淲

平生未踏洞庭野，亦不曾登南岳峰。因君谈旧游，恍如常相从。

江淮历历转湘浦，裘马意气传边烽。吾尝汎大江，祇见匡庐松。

乘风醉卧帆影底，高浪直溅岚光浓。日暮泊船时，是时方严冬。

雪花压船船背重，缆摇舵鼓声如钟。当年意浅语不到，无句可写波涛舂。

君诗乃如许，景物不易供。尽归一毫端，状出三飞龙。

人间胜处贵著眼，虽有此兴无由逢。钱唐山水亦自好，奈何薄宦难从容。

南高北高一千丈，潮头日夜鸣灵踪。应有隐者为识赏，青鞋布袜扶杖筇。

君无诧彼我愧此，急还诗卷心徒忪。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。